Sara Slott Petersen
Sara Slott Petersen er en forhenværende løber, der i løbet af sin karriere bl.a. vandt EM-guld og OL-sølv på 400 meter hæk, og som opnåede status som Danmarks største kvindelige atletikudøver nogensinde.
Sara Slott Petersen er vokset op i Aarhus og begyndte som 14-årig at dyrke atletik i Aarhus 1900, som hun var tilknyttet hele sin karriere.
Hun var god på flere distancer og er blevet dansk mester på 100, 200, 400 og 4 x 200 meter samt på 60 og 400 meter hæk. Men allerede tidligt i karrieren stod det klart, at det var på den sidstnævnte distance, at hun havde det højeste niveau og dermed de største chancer for at opnå succes internationalt.
Sara Slott Petersens bedste år var 2016. Her vandt hun først guld ved europamesterskaberne i Amsterdam i tiden 55,12 sekunder, hvilket var første gang, at en dansk kvinde blev europamester i atletik. Senere samme sommer vandt hun sølv ved De Olympiske Lege i Rio de Janeiro. Dalilah Muhammad (f. 1990) fra USA vandt guld i tiden 55,13, mens Sara Slott Petersen blev noteret for 53,55, hvilket både var dansk og nordisk rekord. Det var første gang, at en dansk kvinde vandt OL-medalje i en løbedisciplin.
Sara Slott Petersen vandt ikke nogen medalje ved verdensmesterskaberne, men var tæt på ved VM i 2015 i Beijing, hvor hun blev nummer fire i tiden 54,20, blot 18 hundrededele af et sekund fra bronzemedaljen. Samme år blev hun den første danske atletikudøver, der vandt et Diamond League-stævne.
Hun deltog tre gange ved OL. Debuten kom ved legene i London i 2012, hvor hun blev blev nummer seks i den ene af tre semifinaler. I 2021 var hun sammen med sejleren Jonas Warrer (f. 1979) dansk fanebærer under åbningsceremonien ved OL i Tokyo (udsat fra 2020 pga. coronapandemien), der var hendes sidste konkurrence på topplan. Men desværre blev det et kedeligt punktum, da hun væltede i sin semifinale og ikke kom i mål.
Sara Slott Petersen blev mor første gang i 2014, og derfor holdt hun pause fra atletikken i en længere periode i 2013 og 2014. I 2022 blev hun mor for anden gang.
Ved Danmarks Idrætsforbunds 125-årsjubilæum i 2021 blev Sara Slott Petersen kåret til et af de 125 største danske sportsnavne i forbundets historie. I 2022 blev hun optaget i dansk sports Hall of Fame.
Hun blev i 2016 tildelt Kulturministerens Idrætspris, idet hun udover de flotte resultater det år havde "formået at kombinere eliteidræt, uddannelse og familieliv, hvilket gør hende til en fantastisk ambassadør og eksponent for den danske eliteidrætsmodel", som daværende kulturminister Mette Bock udtalte.
To gange modtog hun Boye-pokalen, som gives til årets største idrætspræstation i Aarhus, for sine præstationer i henholdsvis 2015 og 2016.